མོས་ལོ་དགུའི་སྟེང་རང་རྣམ་དེ་གྲུབ་པ་ལ་བལྟས་ན་ཕལ་ཆེར་ལོ་གསུམ་བཞིའམ་ལྔ་དྲུག་གི་སྟེང་ནས་གྲ་སྒྲིག་བྱས་ཡོད་རྒྱུ་རེད།མོས་གྲ་སྒྲིག་དེ་བྱེད་པ་ལ་མོར་བསམ་བློ་དེ་བསྐྱེད་པའི་ཁོར་ཡུག་ཅིག་དང་སྤོབས་པ་སྟེར་བའི་དགེ་རྒན་དང་ཕ་མ།བསམ་བློ་དང་སྤོབས་པ་འབུས་ཤིང་སྐྱོང་བའི་སློབ་གསོ་བཅས་དགོས་པ་ལས་མོ་རང་གི་ཤེས་རབ་དང་བརྩོན་པ་ཁོ་ནར་ཐུག་པ་ཞིག་ཡིན་མི་སྲིད།ཡིན་ནའང༌།ང་ཚོས་ལྟ་བའི་ཚེ་ན་འདི་ལྟ་བུ་ནི་མོ་ཁོ་ན་ཡིན་པས་ཁས་མི་ལེན་ཀ་མེད་ཡིན་ལ་སློབ་གསོའི་ལྟ་བ་ལས་བཤད་ན་བྱིས་པ་སུ་དང་གང་ཡིན་ཡང་མོ་ལྟ་བུར་འགྱུར་ཆོག་པ་ཞིག་ཡིན་མོད་དེ་ལྟར་འགྱུར་ཐུབ་ཀྱིན་མེད་པ་ནི་གོང་དུ་བཤད་པའི་ཁོར་ཡུག་དེ་དང་མཐུན་རྐྱེན་དེ་མ་ཚང་བའི་རྐྱེན་གྱིས་ཡིན།དེའི་ཕྱིར།ང་ཚོས་བལྟ་དགོས་པ་ནི་བུ་མོ་དེའི་ངོ་མཚར་གྱི་བྱས་རྗེས་མ་ཡིན་པར་ཅིའི་ཕྱིར་བྱས་རྗེས་དེ་མོའི་སྟེང་དུ་བྱུང་བ་དེ་ཡིན་ལ་དེའི་འབྱུང་རྐྱེན་གྱི་རྒྱུ་རྐྱེན་དེ་དག་ཡིན།འདིར་ངས་སེམས་ལ་དྲན་འོང་བ་ནི་ཕྱི་གླིང་བའི་སློབ་གསོ་སྨྲ་བ་ཞིག་གིས་མི་བཟང་བའི་དགེ་རྒན་ཡོད་པ་ལས་མི་བཟང་བའི་སློབ་མ་མེད།ཅེས་པའི་སྐད་ཆ་འདི་ཡིན།སྐད་ཆ་འདི་ལ་སྐྱོན་ཆ་ཆེན་པོ་ཞིག་ཡོད་ནའང་གོ་རྒྱུའང་ཆེན་པོ་ཞིག་ཡོད་པ་རེད་དེ།འདིས་ཕྱིའི་རྒྱུ་རྐྱེན་ལ་དབྱེ་ཞིབ་བྱས་པ་གནད་དུ་བབས་ཡོད་ནའང་ནང་གི་རྐྱེན་ལ་དབྱེ་ཞིབ་བྱས་པ་ཅུང་འདང་མེད།